Urmareste Modifică dimensiunea fontului: Play

Bucureşti, 16 iun /Agerpres/ - Ministrul Sănătăţii, Vlad Voiculescu, a declarat miercuri seară, după proiecţia documentarului "Reţeaua", care prezintă un sistem alternativ, iniţiat de acesta, de aducere în ţară a citostaticelor inaccesibile românilor, că pentru el "filmul" continuă, numai că, de data aceasta, este unul "suprarealist".



Documentarul "Reţeaua", de Claudiu Mitcu, este inspirat dintr-o investigaţie scrisă de Vlad Mixich despre criza citostaticelor din România. Ca răspuns la această criză, Vlad Voiculescu a creat, în urmă cu câţiva ani, o "reţea" de persoane care, benevol, cumpărau şi aduceau citostatice în România, pentru bolnavi de cancer.



Vlad Voiculescu, prezent miercuri la proiecţia acestui film, a vorbit despre cum s-a schimbat situaţia prezentată în documentar, despre problemele din sistemul de sănătate românesc şi despre proiectele echipei sale la Ministerul Sănătăţii.



"Situaţia s-a corectat (...) într-o măsură considerabilă, dar nu printr-o soluţie sistemică. Acesta este şi motivul pentru care problema există şi astăzi dar pentru anumite medicamente şi treaba mea la Ministerul Sănătăţii este, printre altele, să mă ocup ca soluţia pe care o găsim acum să fie una pentru multă vreme şi care să rezolve problema pentru toate medicamentele (destinate persoanelor bolnave de cancer - n.r.), cel puţin pentru cele pe care ni le putem permite", a declarat el.



Voiculescu a vorbit şi despre modul în care i s-a schimbat viaţa după ce a fost numit membru al Guvernului.



"Pentru mine filmul continuă, dar s-a transformat într-un film suprarealist. De fiecare dată când mă duc dimineaţa la birou, mi se pare că e ceva ireal. De când m-am mutat în ţară, la începutul anului, am fost la Ministerul Finanţelor şi acum o lună a venit propunerea pe care nu am prevăzut-o în niciun fel", a declarat Vlad Voiculescu.



Ministrul a vorbit şi despre sistemul românesc de sănătate şi provocările din interiorul acestuia.



"Primul cuvânt care îmi vine în minte când mă gândesc la sistemul de sănătate este 'feudal'. Este o feudă de sus până jos. Şi într-un sistem feudal este mai puţin vorba despre oameni - oameni buni, oameni răi - este vorba despre sistem, despre păstrarea privilegiilor. Este un sistem feudal şi sper ca la sfârşitul acestui mandat să ştim cu toţii că sistemul este aşa şi să destructurăm câteva lucruri", a explicat Voiculescu.



El a comparat corupţia din sistemul de sănătate românesc cu "un cancer". "Probabil cura la un cancer este mai degrabă de tipul chimioterapiei, care să reducă tumora, după care să încerci să o operezi - măsuri sistemice care să reducă corupţia. Totul se reduce, mai mult sau mai puţin, în jurul banilor", a apreciat ministrul Sănătăţii.



Dincolo de problemele de sistem, Vlad Voiculescu a spus că personalul medical este format din "oameni buni", care îşi doresc ei înşişi schimbarea.



"Sunt foarte mulţi oameni buni în sistem, (...) marea majoritate a medicilor şi a personalului medical sunt oameni extraordinari. Oamenii din sistem aşteaptă o schimbare. Am o grămadă de medici tineri prieteni, care au plecat în străinătate şi niciunul din ei nu a plecat doar din cauza banilor. (...) Ţara asta are deja probleme majore pe diferite specialităţi medicale. Oamenii pleacă pe capete", a spus ministrul. "De câţi bani este nevoie? Nu cred că e vorba numai de bani. Este copleşitor câte exemple de bani cheltuiţi prost chiar în acest sistem sărac al sănătăţii există", a adăugat el.



Mai mult, a spus ministrul, în România, în evaluarea sistemului medical nu există date exacte.



"În momentul acesta nu ştim câţi medici avem în România. Nu ştim. Nu ştim cum sunt plătiţi, nu ştim câte gărzi se fac, nu ştim exact cât cheltuim pe medicamente, nu ştim câte plăţi informale sunt, nu ştim de ce o operaţie costă mai mult într-un loc şi mai puţin în altul din perspectiva Casei (de Asigurări de Sănătate - n.r.), cu exactitate", a spus ministrul, menţionând că una din priorităţile echipei sale la Ministerul Sănătăţii este "accesul la tratament" pentru pacienţii români. AGERPRES/(A, AS - autor: Oana Ghiţă, editor: Andreea Rotaru)